ส่องหุ้นกับKGI
หุ้นไทยสัปดาห์ที่ผ่านมา มีความผันผวนสูงมากมีช่วงปรับตัวลงแรงกว่า 11 จุด
1 มี.ค. 2555

รับรู้ LTRO แล้วย่อแม้ระยะกลางบวก
หุ้นไทยสัปดาห์ที่ผ่านมา มีความผันผวนสูงมากมีช่วงปรับตัวลงแรงกว่า 11 จุด และกลับมาปรับตัวขึ้นแรงกว่า 14 จุดในวันพุธ ก่อนที่จะรู้ผล LTRO ภาพโดยรวมตลาดยังคงแกว่งตัวทางขึ้นแม้ว่าจะมีความผันผวนสูง โดยเม็ดเงินทุนไหลเข้ายังคงเป็นปัจจัยหลักที่หนุนตลาด แม้ว่าบางช่วงอาจจะซื้อในระดับที่น้อยลงไปบ้าง แต่โดยรวมแล้วยังเป็นการซื้อสุทธิตลอด โดยในสัปดาห์ที่ผ่านมานักลงทุนต่างชาติยังคงซื้อสุทธิ 7.73 พันล้านบาท ส่วนปัจจัยบวกที่ส่งผลให้ยอดซื้อสุทธิของนักลงทุนต่างชาติยังมีต่อเนื่องเป็นผลมาจากเรื่องสภาพคล่องที่ธนาคารหลักต่างๆ ยังคงนโยบายการเงินผ่อนคลาย และอัดฉีดสภาพคล่องเข้ามาในระบบการเงิน
ทิศทางตลาดในระยะสั้น คาดว่าตลาดจะเริ่มชะลอการขึ้น หลังจากที่ตลาดขึ้นมารับรู้ข่าวบวกในระดับหนึ่งแล้ว โดยมีการเก็งกำไรเข้ามาก่อนที่จะรู้ผล LTRO ในวันพุธที่ผ่านมา โดยผลของ LTRO รอบ 2 ล่าสุด อยู่ที่ 5.29 แสนล้านยูโร มากกว่าครั้งแรกที่ 4.89 แสนล้านยูโร โดยโปรแกรม LTRO เป็นการเปิดโอกาสให้ธนาคารพาณิชย์สามารถกู้เงินจาก ECB ที่อัตราดอกเบี้ยต่ำ 1% ในเวลาไม่เกิน 3 ปี ประเด็นนี้เป็นปัจจัยบวกโดยตรงต่อสินทรัพย์ทางการเงินในระยะกลาง โดยเฉพาะตลาดพันธบัตร เนื่องจากเหตุผลหนึ่งที่ทาง ECB ออก LTRO ออกมาก็เพื่อที่จะทดแทนโปรแกรมการซื้อพันธบัตรของประเทศที่มีปัญหาหนี้ในยุโรปของ ECB เนื่องจากทางประธาน ECB คนล่าสุดประเมินว่าทาง ECB ควรทำหน้าที่เป็นผู้ให้กู้ยืมคนสุดท้าย (Lender of Last Resort) มากกว่าที่จะเข้าไปทำหน้าที่ซื้อพันธบัตรเพื่อช่วยประเทศที่ประสบปัญหาหนี้โดยตรง
ในระยะสั้นยังเชื่อว่าจะมีช่วงชะลอตัวลงหลังจากที่ก่อนหน้านี้มีการเก็งกำไรในประเด็นนี้มาส่วนหนึ่งแล้ว แต่อย่างไรก็ตามปฏิเสธไม่ได้จะเป็นปัจจัยบวกในระยะกลาง เนื่องจากเป็นการเพิ่มสภาพคล่องเข้ามาในระบบโดยตรง ซึ่งทำให้คาดว่าระยะสั้นจะมีแรงเทขายทำกำไรในช่วงที่ตลาดปรับตัวขึ้นบ้างโดยเฉพาะกลุ่มนักเก็งกำไรที่มีการเก็งกำไรประเด็นนี้มาระยะหนึ่งแล้ว ส่วนระยะกลางตัวเลข LTRO ในรอบนี้ถือว่าสูงกว่าครั้งแรกแต่ตลาดส่วนใหญ่เชื่อว่า การให้กู้ยืมเงินรอบนี้อาจจะเป็นการให้กู้ยืมเงินรอบสุดท้าย ซึ่งหมายถึงจะไม่มีการเติมสภาพคล่องเข้ามาในระบบอีก ซึ่งในประเด็นนี้จะเป็นผลลบต่อตลาดในระยะยาว 
ด้านตัวเลขเศรษฐกิจสหรัฐที่ผ่านมายังดี แต่ในภาคอสังหาริมทรัพย์ยังไม่มีสัญญาณฟื้นตัวเต็มที่ ราคาบ้านใน 20 เมืองใหญ่ ยังคงปรับตัวลง 4% ในเดือน ธ.ค. ต่างจากที่ตลาดคาดไว้ว่าจะลดลงเพียง 3.6% ทำให้โดยรวมหากราคาบ้านยังคงไม่ฟื้นตัว ตัวเลขเงินเฟ้อสหรัฐยังไม่อยู่ในระดับสูง PCE ยังอยู่ที่ระดับต่ำกว่าเป้าหมายเฟดที่ 2% นอกจากนี้ล่าสุดประธานเฟดสาขาเคลฟแลนด์ แซนดร้า เพียนาโต้ ซึ่งมีสิทธิโหวตในปีนี้ ประเมินว่าการเพิ่มปริมาณเงินในระบบเศรษฐกิจจะยังไม่สร้างปัญหาต่อเงินเฟ้อ เป็นการแสดงให้เห็นโอกาสในการออก QE3 หรือมาตรการเงินใหม่เพิ่ม ซึ่งตอนนี้ในตลาดคาดว่าเรื่อง QE3 หากเกิดขึ้นจะเกิดขึ้นในไตรมาส 3 
กลยุทธ์การลงทุนในสัปดาห์นี้ แนะนำให้ทยอยขาย เนื่องจากคาดว่าในระยะสั้นมีโอกาสชะลอตัวลง จากการที่ตลาดมีการปรับตัวขึ้นมาก่อนที่จะรู้ผล LTRO แล้ว ส่งผลให้ในระยะสั้นมีโอกาสขายรับข่าวได้ อย่างไรก็ตามในระยะกลางหากยังไม่มีการถอนสภาพคล่องออกจากระบบ ทิศทางตลาดยังคงถูกค้ำด้วยสภาพคล่อง ปัจจัยที่จะทำให้ตลาดปรับตัวลงแรงจะเกิดจากการถอนสภาพคล่องออกจากตลาด หรือการไม่ใส่สภาพคล่องเพิ่มเข้ามา